Gustaf Lundberg

Gustaf Lundberg (* 17. august 1695, Štokholm –† 18. marec 1786, Štokholm) bol švédsky rokokový pastelista a portrétista. Vyučil sa a pracoval v Paríži a neskôr bol menovaný dvorným portrétistom v Štokholme. 

 Život 
Lundberg sa narodil v Štokholme vo Švédsku ako syn kráľovského kuchára Gustafa Lundberga a jeho manželky Sabiny Richterovej, do ktorých rodiny patrili úspešní umelci. V mladom veku osirel a vychovával ho jeho starý otec Fredrik Richter, ktorý bol zlatníkom. Lundberg sa v roku 1712 vyučil u nemecko-švédskeho maliara Davida von Kraffta (1655 – 1724).  

V roku 1717 odcestoval do Paríža, kde študoval pri Hyacinthovi Rigaudovi (1659 – 1743), Nicolasovi de Largillière (1656 – 1746) a Jean-François de Troy (1679 – 1752). Najväčší vplyv naň však mala benátska maliarka Rosalba Carriera (1675 – 1757), ktorá žila v rokoch 1720 až 1721 v Paríži.

Lundberg sa etabloval ako jeden z popredných portrétistov Paríža. Maľoval Ľudovíta XV., jeho manželku Máriu Leszczyńskú, kráľovniných rodičov, zosadeného kráľa Stanislava I. Leszczyńského a jeho manželku Katarínu Opalińskú. Stanislavovi dal lekcie maľby pastelom. Namaľoval mnoho Švédov navštevujúcich Paríž a spriatelil sa s grófom Carlom Gustafom Tessinom (1695 – 1770), švédskym veľvyslancom, zberateľom umenia a členom slávnej rodiny architektov, ktorý ho nechal zdržiavať vo svojom paláci. Okrem mnohých portrétov francúzskej a švédskej šľachty je známy svojimi obrazmi kolegov, francúzskych rokokových umelcov Charlesa-Josepha Natoira (1700 – 1777) a Françoisa Bouchera (1703 – 1770).  

V roku 1741 bol zvolený za člena Kráľovskej akadémie maliarstva a sochárstva (Académie royale de peinture et de sculpture). Jeho popularita však čoskoro potom začala klesať. V priebehu roku 1745 cestoval po Španielsku a Portugalsku. Chvíľu pobýval v Madride, kde namaľoval dcéru Ľudovíta XV. Lujzu Alžbetu, ktorá bola vydatá za Filipa, syna kráľa Filipa V.  

Na jeseň roku 1745 sa vrátil do Švédska. Ako už úspešný umelec sa vo Švédsku rýchlo presadil ako popredný rokokový maliar. Vďaka priateľstvu s Carlom Gustafom Tessinom bol čoskoro predstavený na švédskom kráľovskom dvore. V roku 1750 bol menovaný dvorným portrétistom (hovkonterfejare). Namaľoval mnoho portrétov korunného princa, neskoršieho kráľa Gustáva III. Ku koncu svojej kariéry namaľoval v roku 1779 portrét mladého korunného princa Gustáva Adolfa. Zomrel v roku 1786 v Štokholme a bol pochovaný na uppsalskom starom cintoríne.  

 Galéria 

 Referencie 

 Literatúra 
 BROWN, Carolina; LAINE, Merit. Gustaf Lundberg 1695-1786. [s.l.]: [s.n.], 2006. 240 s. ISBN 917100727X. (švédsky)

 Iné projekty 

 Zdroj 

Kategória:Osobnosti zo Štokholmu
Kategória:Švédski maliari
Kategória:Švédski portrétni maliari
Kategória:Rokokoví maliari
Kategória:Dvorní maliari
Kategória:Pastelisti
Kategória:Pochovaní na Uppsalskom starom cintoríne